Il-Kungress Ewkaristiku 1913 Bejn l-24 u s-27 ta' April 1913 kien sar f'Malta l-24 Kungress Ewkaristiku Internazzjonali. Kien baqa' jissemma għal bosta snin, kemm għall-kobor tiegħu, kif ukoll għall-mod ta' kif kien ġie organizzat. Kien mexxa dan il-Kungress id-Delegat speċjali tal-papa Piju X, il-Kardinal Domenico Ferrata li kellu miegħu numru kbir ta' Dinjitarji oħrajn li ġew Malta minn madwar id-dinja kollha. Minn ħafna xhur qabel id-data tal-ftuħ, kienu saru preparamenti kbar biex kollox imur kif ippjanat. Twaqqaf kumitat organizzattiv li ħejja programm ta' attivitajiet. Kienu saru funzjonijiet kbar fil-Mosta, fir- Rabat u l-Imdina, fil-Barrakka ta' Fuq fejn kienet saret ċerimonja tat-tberik tal-baħar, fil-Belt Valletta u fil- floriana. F'numru kbir ta' knejjes kienu saru sigħat ta' talb u adorazzjoni Ewkaristika. Fl-aħħar jum tal-Kungress kienet ġiet organizzata purċissjoni kbira bis-sehem tal-fratellanzi minn Malta , kollha, kapitli ta' diversi knejjes, għadd kbir ta' qassisin, patrijiet tal-ordnijiet li hawn f'Malta u personalitajiet oħrajn. Tant kienet kbira din il-purċissjoni li ma setgħetx tibda kollha mill-Konkatidral ta' San Ġwann u bdiet minn diversi knejjes oħrajn fil-Belt ukoll. Kien ikkalkulat li ħadu sehem madwar 7000 ruħ f'din il-purċissjoni li għaddiet minn Strada Rjal, illum Triq ir-Repubblika, lejn ix-Xagħra tal-Floriana, għal ħdejn il-knisja ta' Sarria u għal fuq il-Fosos u ntemmet quddiem il- Ġnien tal-Mall fil-post li kien magħruf bħala l-Għalqa tal-Biskuttin, fejn kienet twaqqfet tribuna għolja biex fuqha ssir ic-ċelebrazzjoni Ewkaristika u tingħata l-Barka Sagramentali. Kienet xena mill- isbaħ li baqgħet tissemma għall-kobor tagħha, tant li, biex jibqa' mfakkar dan : il-Kungress, fl-istess post sar il-Monument ta' Kristu Re, xogħol : l-iskultur Antonio Sciortino, li kien : inawgurat fl-1917. ; Kienu bosta il l-lokalitajiet li fihom . wara dal-Kungress bdew - isiru purċissjonijiet ta' :: Corpus Christi b'aktar ': solennità. Saru wkoll bosta opri sagri sbieħ ġodda għall-knejjes u biex jintużaw waqt il-purċissjoni, filwaqt li bdiet tingħata l-Barka Sagramentali waqt li l-purċissjoni tkun għaddejja mit-toroq. F'lokalitajiet oħrajn saru tribuni biex jintramaw fil-purċissjoni ta' Corpus Christi. Kien hemm fost l-oħrajn dik tar- Rabat li kienet tintrama fuq iz-zuntier tal-Kolleġġjata ta' San Pawl, oħra fi Triq Balbi fil- marsa għall-purċissjoni tat-Trinità Qaddisa, oħra f'Ħal Luqa fil-pjazza ta' maġenb il-knisja ta' Sant' Andrija u oħra fix-Xatt ta' Tas-Sliema għall-purċissjoni li kienet toħroġ minn Stella Maris. Il-Karkariżi ħasbu wkoll biex ikollhom tribuna għall-purċissjoni ta' Corpus Christi. Din kienet bit-taraġ għoli bil-kanupew iżomm fuq erba' kolonni jgħattu l-altar. Kienet tintrama fit-tarf ta' Triq il-Kbira fejn illum tintrama l-kolonna bl-istatwa ta' Kostantinu fil-jiem tal- festa ta' Sant'Elena. Illum din tintrama f'Ħamis ix-Xirka għal dak li komunement jissejjaħ is-sepulkru. Kienu jiġu mżejna t-toroq minn fejn tgħaddi l-purċissjoni, b'ħafna qsari u gastri, weraq u fjuri mxerrdin mal-art u twapet biex minn fuqhom jimxi ċ-ċelebrant bl-ostensorju. Kienu jkunu purċissjonijiet solenni kbar li kienu jsiru b'serjetà kbira. Kolleġġjata Bażilika Sant'Elena Imperatriċi Awgusta